ยักษ์ขนส่งจีน “S.F. Holding” ถือหุ้นใหญ่ “เคอร์รี่ฮ่องกง” เสริมธุรกิจ KEX แข็งแกร่ง
KEX เผย “S.F. Holding” ยักษ์ขนส่งจีน ถือหุ้นใหญ่ “เคอร์รี่ฮ่องกง” ผนึกความแข็งแกร่ง สร้างประโยชน์ระหว่างกัน และเสริมมูลค่าเพิ่มทั้งกลุ่มบริษัท ช่วยหนุน KEX ก้าวเป็นผู้นำจัดส่งพัสดุด่วนที่แข็งแกร่งยิ่งขึ้นในไทย เพิ่มขีดความสามารถบริการอีคอมเมิร์ซระหว่างประเทศ
“S.F. Holding” ยักษ์ขนส่งจีน ถือหุ้นใหญ่ “เคอร์รี่ฮ่องกง” ผนึกความแข็งแกร่ง สร้างประโยชน์ระหว่างกัน หนุนธุรกิจ KEX แข็งแกร่ง
17 ก.ย. 2564

บริษัท เคอรี่ เอ็กซ์เพรส (ประเทศไทย) จำกัด (มหาชน) หรือ KEX เปิดเผยว่า ตามที่บริษัทแจ้งต่อตลาดหลักทรัพย์แห่งประเทศไทยโดย Flourish Harmony Holdings Co., Ltd. บริษัทในเครือของ S.F. Holding Co., Ltd. หรือ SF ผู้นำระดับโลกด้านโลจิสติกส์แบบครบวงจร และจดทะเบียนในตลาดหลักทรัพย์เซินเจิ้น (Shenzhen Stock Exchange) ได้ประกาศทำการเสนอซื้อหุ้นบางส่วนประมาณ 51.8% ในบริษัทจดทะเบียนตลาดหลักทรัพย์ฮ่องกง Kerry Logistics Network จำกัด หรือ KLN (stock code 636.hk) คาดผนึกความแข็งแกร่ง สร้างประโยชน์ระหว่างกัน และเสริมมูลค่าเพิ่มแก่ทั้งกลุ่มบริษัท
โดยความร่วมมือครั้งสำคัญในครั้งนี้ ทั้ง SF และ KLN มั่นใจว่าการผนึกความแข็งแกร่งของธุรกิจทั้ง 2 กลุ่มบริษัท จะเป็นแรงหนุนสำคัญในการสร้างแพลตฟอร์มโลจิสติกส์ชั้นนำระดับโลกซึ่งมีฐานอยู่ในเอเชีย โดย KLN ถูกวางให้เป็นแรงขับเคลื่อนหลักของ SF ในการขยายธุรกิจสู่ตลาดต่างประเทศ
ทั้งนี้ภายหลังการเสนอซื้อหุ้นบางส่วนเสร็จสิ้น เคอรี่ เอ็กซ์เพรส หรือ KEX ยังคงเป็นบริษัทไทยโดยไม่มีการเปลี่ยนแปลงของโครงสร้างผู้ถือหุ้นใดๆ นอกจากนี้ทีมผู้บริหาร กลยุทธ์ต่าง ๆ ขององค์กร และการดำเนินธุรกิจของ KEX จะไม่มีการเปลี่ยนแปลงเช่นกัน
นายอเล็กซ์ อึ้ง ซีอีโอของ KEX กล่าวว่า SF เป็นผู้นำในอุตสาหกรรมการให้บริการด้านการขนส่งพัสดุด่วน และโลจิสติกส์แบบครบวงจรในประเทศจีน รวมถึงการให้บริการส่งออกและนำเข้าสินค้าระหว่างประเทศ และซัพพลายเชนโซลูชั่น ที่มีเครือข่ายระดับโลกกว่า 60 ประเทศ ซึ่งถือเป็นกำลังสำคัญช่วยหนุนการเติบโตของ KEX ในด้านการดำเนินธุรกิจและการสร้างวัฒนธรรมองค์กร ทั้ง KEX และ SF ล้วนมีแนวคิดและการสร้างคุณค่าทางธุรกิจร่วมกันโดยมุ่งเน้นให้ความสำคัญกับการบริการที่มีคุณภาพ
นอกจากนี้ KEX จะสามารถเข้าถึงเทคโนโลยี ความเชี่ยวชาญ และความเป็นเลิศในการดำเนินธุรกิจของ SF ซึ่งจะช่วยหนุนให้ KEX เป็นผู้นำด้านการจัดส่งพัสดุด่วนที่แข็งแกร่งยิ่งขึ้นในไทย อีกทั้งเพิ่มขีดความสามารถในการให้บริการอีคอมเมิร์ซระหว่างประเทศ พร้อมเชื่อมต่อผู้ซื้อและผู้ขายออนไลน์นับร้อยล้านรายทั้งในประเทศไทยและประเทศจีน รวมถึงตลาดฮ่องกง มาเก๊า ไต้หวัน และสิงคโปร์
โดย KEX ซึ่งเป็นบริษัทที่ก่อตั้งและเป็นผู้นำตลาดในประเทศไทย จะก้าวขึ้นสู่การขยายแพลตฟอร์มการจัดส่งพัสดุด่วนในทุกรูปแบบพร้อมเติบโตอย่างต่อเนื่องเพื่อรองรับทุกตลาดการจัดส่งพัสดุด่วนครอบคลุมทั่วประเทศไทย
อนึ่ง S.F. Holding Co., Ltd. ชื่อย่อหลักทรัพย์: 002352 (SZSE:CH) มูลค่าหลักทรัพย์ตามราคาตลาด (ณ วันที่ 16 กันยายน 2564): 2.91 แสนล้านหยวน หรือประมาณ 1.49 ล้านล้านบาท เป็นผู้ให้บริการขนส่งด่วนภายใต้ชื่อ SF Express โดยเป็นผู้ให้บริการด้านโลจิสติกส์แบบครบวงจรชั้นนำของจีน ตั้งแต่การขนส่งสินค้าด่วน การขนส่งพัสดุสำหรับอี-คอมเมิร์ซ การขนส่งทางเรือ การขนส่งสินค้าแบบควบคุมอุณหภูมิ หรือ โคลด์เชน การขนส่งสินค้าด่วนระหว่างประเทศ การขนส่งระหว่างเมือง และการบริหารซัพพลายเชน โดยมีเครือข่ายทั้งทางอากาศและทางบกที่ดีที่สุดในประเทศจีน SF สามารถให้บริการด้านโลจิสติกส์คุณภาพสูงในการกระจายสินค้า และยังขยายบริการไปยังกระบวนการอื่น ๆ ของระบบ ซึ่งครอบคลุมไปถึงการผลิต การจัดหาจัดซื้อ การทำตลาด และการกระจายสินค้า